  Туспуктэм: Татьяна Пунгина Майя Бывальцева Татьяна Пунгина 22-тӥ инвожое, Быдӟым Атыкай ож кутскон нуналэ, 4 часын ӵукна Ижкарысь Ялан ӝуась тыл дорын сюсьтылъёс ӝуатӥзы. «Свеча памяти» акцие элькун но кар кивалтӥсьёс, карын улӥсьёс пырсиькизы. « Та Вормон ваньмызлы секытэн сётӥськиз. Асьме калык туж бадӟым но кышкыт дун тыриз. Удмуртия <…> Быдӟым Атыкай ожын нимысьтыз инты басьтӥз. Ми оборонной щит луимы, ми быдэс кунысь 50-лэсь трос заводъёсты но фабрикаосты интыямы, 70-лэсь трос госпитальёс радъямы. Удмуртиысь фронтэ ожтӥрлык мынӥз. Со быдӟым Вормон но ӵыжы-выжыосмылэн подвигъёссы сярысь тодэ ваёнъёс уг лэзё вунэтыны, мар понна но кыӵе дунын со вал » Ярослав Семёнов, Удмуртиысь кивалтэтлэн тӧроез Нош 5 часын Удмуртиысь филармониын симфони оркестр Дмитрий Шостаковичлэсь 7 номеро «Ленинградской» симфониезлэсь нырысетӥ люкетсэ быдэстӥз. Тодэ вайытом, Буре ваён но кайгырон нуналэ Ижкарын эшшо кӧня ке ужардъёс ортчозы, нош 24-тӥ инвожое Удмуртилэн шоркарез «Лучи Победы» огъяросси акци борды итӥськоз. Ватсалом, Удмуртия фронтэ 400 сюрс пала пиоссэ но нылъёссэ келяз. 133 сюрслэсь тросэз ож бусыосысь ӧз берытске. 40 сюрс палаез али ке но ивортэк ышемен лыдъясько. 1 сюрс 418 нунал кыстӥськем ожын Совето Союз 27 миллион пала кунмуртъёссэ ыштӥз, со пӧлысь 20 миллион палаез – воргоронъёс. 8 миллионлэсь трос кадровой ожгарчиос быризы. Ньыль ар ӵоже 29,5 миллионлэсь трос адями мобилизовать каремын вал, кадровой ожгарчиосын ӵош со 34,5 миллион пала адями. Со 15-49 аресъем вань пиосмуртъёс пӧлысь 70 процентэз. Та лыдпусъёс возьмато, тылож зэмзэ но котькуд семьяе пыриз шуыса. Тегъёс: Удмуртия Ижкар буреваён БыдӟымАтыкайож Мерлык  